คัดหุ้นปันผลหนา-ผลงานเด่น ชูยีลด์ 6% โบรกฯแนะเก็บก่อน XD
คัดหุ้นปันผลหนา-ผลงานเด่น ชูยีลด์ 6% โบรกฯแนะเก็บก่อน XD 
15 ก.พ. 2562

“ข่าวหุ้นธุรกิจออนไลน์” ได้ทำการสำรวจรวบรวมบริษัทจดทะเบียนที่ประกาศจ่ายปันผลโดดเด่น และใกล้ถึงวันขึ้นเครื่องหมาย XD ไม่ได้รับสิทธิปันผล เนื่องจากหุ้นดังกล่าวจะมีแรงซื้อเข้ามาอย่างหนาแน่นในช่วงก่อนวันขึ้นเครื่องหมาย XD โดยนักลงทุนจะได้รับผลตอบแทนทั้ง 2 ด้าน จากเงินปันผลและรีเทิร์นจากราคาหุ้น โดยพบว่า มีทั้งหมด 6 บจ. ที่โดดเด่น ได้แก่ MAJOR, QH, LH, KKP, THANI และBBL
ทั้งนี้ บริษัทหลักทรัพย์ เอเซีย พลัส จำกัด ระบุในบทวิเคราะห์ โดยมองว่า ปัจจัยการเมืองในประเทศ  ยังมีน้ำหนักกดดันตลาด แต่ปัจจัยภายนอกผ่อนคลายช่วงสั้น หลังทรัมป์แสดงความเห็นว่าอาจจะยืดกรอบเวลาการขึ้นภาษีการค้ากับจีนออกไปจาก 1 มี.ค. ตลาดตีความเป็นบวก และแม้จะมีความกังวลต่อเศรษฐกิจโลกชะลอตัว กดดันความต้องการใช้น้ำมัน แต่ OPEC ได้ตัดลดการผลิตตามแผน หนุนราคาน้ำมันยืนเหนือ 60 เหรียญฯ ทำให้ SET Index แกว่งตัวในกรอบ 1,635-1,650 จุด
กลยุทธ์ยังเน้นรายหุ้นที่จ่ายเงินปันผลเด่น และหุ้นที่ใกล้ขึ้นเครื่องหมาย XD ได้แก่ MAJOR, QH, LH, KKP, THANI และ BBL สำหรับหุ้น Top picks เลือก THANI ให้ราคาเป้าหมาย 9.4 บาท และ BBL ราคาเป้าหมาย 227 บาท     
โดยผู้สื่อข่าวรายงานว่า บริษัท เมเจอร์ ซีนีเพล็กซ์ กรุ้ป จำกัด (มหาชน) หรือ MAJOR ช่วง 9 เดือนของปี 2561 มีกำไรสุทธิ 1,024.50 ล้านบาท อัตราเงินปันผลตอบแทน 5% (ณ วันที่ 13 ก.พ. 2562)
บริษัท ควอลิตี้เฮ้าส์ จำกัด (มหาชน) หรือ QH ช่วง 9 เดือนของปี 2561 มีกำไรสุทธิ 3,015.16 ล้านบาท อัตราเงินปันผลตอบแทน 6.58% (ณ วันที่ 13 ก.พ. 2562)
บริษัทแลนด์แอนด์เฮ้าส์ จำกัด (มหาชน) หรือ LH ช่วง 9 เดือนของปี 2561 มีกำไรสุทธิ 8,204.18 ล้านบาท อัตราเงินปันผลตอบแทน 7.08% (ณ วันที่ 13 ก.พ. 2562)
ธนาคารเกียรตินาคิน จำกัด (มหาชน) หรือ KKP ช่วง 9 เดือนของปี 2561 มีกำไรสุทธิ 4,614.97 ล้านบาท อัตราเงินปันผลตอบแทน 7.17% (ณ วันที่ 13 ก.พ. 2562)
บริษัท ราชธานีลิสซิ่ง จำกัด (มหาชน) หรือ THANI ช่วง 9 เดือนของปี 2561 มีกำไรสุทธิ 1,185.84 ล้านบาท อัตราเงินปันผลตอบแทน 0.33% (ณ วันที่ 13 ก.พ. 2562)
ธนาคารกรุงเทพ จำกัด (มหาชน) หรือ BBL ช่วง 9 เดือนของปี 2561 มีกำไรสุทธิ 27,228.80 ล้านบาท อัตราเงินปันผลตอบแทน 3.08% (ณ วันที่ 13 ก.พ. 2562)
ขณะเดียวกัน บริษัทหลักทรัพย์ทิสโก้ จำกัด ระบุในบทวิเคราะห์ โดยคาดว่าหุ้นคาดปันผลดี Dividend Yield มากกว่า 6% ได้แก่ AP, ASEFA, ASK, KGI, MFC, MSC, NNCL, ORI, SC, SCP, SIS, TIP, TKS, VNT
อีกทั้ง Dividend Yield ในช่วง 3-6% ได้แก่ AH, ANAN, AUCT, COM7, CTW, DELTA, GLOW, HANA, IHL, KIAT, LH, LIT, LPN, MOONG, NYT, PTTGC, QH, SAT, SMIT, SNC, TWPC, UTP, WHAUP
ทั้งนี้ข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆการตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน
 
 